15.6.2022 г.
BG
Официален вестник на Европейския съюз
L 160/7
(28)
Следва да е възможно, когато се счита за необходимо, да бъдат извършвани посещения за проверка след оценка, при която не са били установени сериозни недостатъци, с цел да се наблюдава напредъкът в изпълнението на плана за действие.
Посещения за проверка следва да се организират винаги преди приключване на плана за действие след оценка, при която е установен сериозен недостатък, и след първоначална оценка.
От гледна точка на организационните изисквания и изискванията за докладване тези посещения за проверка следва да бъдат в по-лека форма от посещенията за оценка.
По-специално те следва да включват по-малки екипи и не следва да водят до нови констатации или да налагат приемането на доклад.
Съветът следва да участва по-активно във фазата на наблюдение, да бъде информиран от Комисията в писмен вид, например под формата на писмо, относно резултатите от посещенията за проверка и да одобри приключването на плановете за действие в случай на сериозни недостатъци и първоначални оценки въз основа на предложение на Комисията.
(29)
От съществено значение е Европейският парламент и Съветът редовно да провеждат дискусии, за да се повишава осведомеността относно значението на прилагането на достиженията на правото от Шенген и по целесъобразност да се насърчават държавите членки да отстраняват установените недостатъци.
По-специално Съветът следва да изпълнява политическата си роля във връзка с управлението на Шенгенското пространство, като обсъжда представените от Комисията доклади и провежда политически дискусии относно ефективното прилагане на достиженията на правото от Шенген и правилното функциониране на пространството без контрол по вътрешните граници.
Комисията следва да даде подходящ принос за улесняване на тези дискусии, включително чрез приемането на обобщаващ годишен доклад, обхващащ оценките, извършени през предходната година, и степента на изпълнение на препоръките.
Въз основа на този доклад и на тези резултати Съветът следва да проведе хоризонтални обсъждания, за да допринесе за по-ефективното и по-бързото изпълнение на препоръките и свързаните с тях коригиращи действия.
(30)
Механизмът за оценка и наблюдение, създаден с настоящия регламент, следва да изпълнява допълваща функция за наблюдение на ефективността на практическото изпълнение на политиките на Съюза чрез партньорски проверки.
Общото правомощие на Комисията да следи за прилагането на правото на Съюза под контрола на Съда на Европейския съюз чрез производства за установяване на неизпълнение на задължения не следва да бъде засегнато.
(31)
Класификацията на докладите за оценка и докладите от повторно посещение следва да бъде „чувствителна некласифицирана информация“ в съответствие с приложимите правила за сигурност, предвидени в Решение (ЕС, Евратом) 2015/443 на Комисията (10).
Те следва да бъдат класифицирани като „RESTREINT UE/EU RESTRICTED“ по смисъла на Решение (ЕС, Евратом) 2015/444 на Комисията (11), когато такова обозначение за сигурност се изисква съгласно член 5, параграф 3 от посоченото решение или въз основа на обосновано искане от оценяваната държава членка.
(32)
Във връзка с особената роля, възложена на Европейския парламент и на националните парламенти съгласно последното изречение на член 70 ДФЕС, както е подчертано в член 12, буква в) от Договора за Европейския съюз (ДЕС) по отношение на националните парламенти, Съветът и Комисията следва да информират Европейския парламент и националните парламенти относно съдържанието и резултатите от оценките.
Освен това, ако Комисията представи предложение за изменение на настоящия регламент, Съветът в съответствие с член 19, параграф 7, буква з) от своя Процедурен правилник (12) ще проведе консултация с Европейския парламент, за да вземе под внимание неговото становище във възможно най-пълна степен, преди да приеме окончателния текст.
(33)
В съответствие с член 42, параграф 1 от Регламент (ЕС) 2018/1725 беше проведена консултация с Европейският надзорен орган по защита на данните, който представи становище на 27 юли 2021 г. (13).
(34)
Регламент (ЕС) 2016/679 на Европейския парламент и на Съвета (14) се прилага за обработването на лични данни от страна на държавите членки при изпълнение на отговорностите им по настоящия регламент.
Регламент (ЕС) 2018/1725 се прилага за обработването на лични данни от страна на институциите, органите, службите и агенциите на Съюза при изпълнение на отговорностите им по настоящия регламент.
(10) Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
(11) Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).
(12) Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).
(13) ОВ C 337, 23.8.2021 г., стр. 2.
(14) Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1).